229 महिलाएं ऐसी भी; पतियों ने सालों पहले छोड़ा, लेकिन इन्होंने आज तक करवा चौथ का व्रत नहीं तोड़ा

प्रमोद कल्याण, भरतपुर. यूपी के जौनपुर की अनीता बातचीत और काम के लिहाज से कभी नहीं लगतीं कि वो मानसिक बीमार रहीं होंगी, लेकिन इस दंश को उन्हें 5 साल से परिवार से दूर रह कर झेलना पड़ रहा है। अब वे स्वस्थ हैं, लेकिन पति श्यामलाल उन्हें स्वीकारने को तैयार नहीं हैं। श्यामलाल ने दूसरी शादी भी कर ली है। इसके बाद भी अनीता हर साल करवा चौथ मनाती हैं। इस उम्मीद के साथ एक दिन वह उसे लेने आएंगे। कहती हैं, हमारा नाम तो उन्हीं से जुड़ा है।

इसी तरह दिल्ली की सुनीता जैन ने राजेश से लव मैरिज की थी। अलग रहे फिर भी विवाद पनपे। तनाव और अवसाद में सुनीता सीजोफ्रेनिया की शिकार हो गईं। चार साल से स्वस्थ है। वह कपड़ों की सिलाई भी करती हैं। लेकिन, पति राजेश स्वीकार करने को तैयार नहीं हैं। सुनीता करवाचौथ का व्रत रखती हैं। कहती हैं- एक दिन मैं अपने घर जरूर जाऊंगी। अनीता और सुनीता जैसी अपना घर आश्रम में 229 ऐसी महिलाएं हैं, जिन्हें उनके पतियों ने अपनी जिंदगी से निकाल दिया है। क्योंकि, वे मानसिक रूप से बीमार हो गईं थीं। अब ये स्वस्थ हैं। फिर भी इनके पति और परिजन इन्हें लेने नहीं आ रहे। बल्कि कई परिवारों ने तो इन्हें अपनाने से ही साफ मना कर दिया है। फिर भी इन्हें उम्मीद है कि उनका असली चांद एक दिन जरूर दिखेगा। लेकिन इनका इंतजार अमावस की रात जैसा है।



सामूहिक रूप से मनाती हैं करवाचौथ : अपना घर आश्रम में सभी बड़े त्यौहार मनाए जाते हैं। करवाचौथ भी। श्रंगार करने, व्रत रखने और कथा सुनने से लेकर चांद को अर्घ्य देने जैसी सभी परंपराएं निभाती हैं। । संचालक डॉ. माधुरी भारद्वाज के मुताबिक 26 आश्रमोंं में 1454 महिला आवासी हैं। इनमें 96 प्रतिशत सीजोफ्रेनिया की शिकार हैं। इनमें 229 स्वस्थ्य है, लेकिन परिवार स्वीकार नहीं कर रहा।



दवा से ज्यादा परिवार की जरूरत : अधिकांश महिलाओं के बीमार होने की वजह उनका घर-परिवार ही था। यानी, आर्थिक तंगी और पारिवारिक तनाव। मनोरोग विशेषज्ञ प्रदीप डागुर कहते हैं कि तनाव और अभिव्यक्ति नहीं होने वजह से कई बार ऐसी हालत बन जाते हैं। ठीक हो जाने के बाद भी दवाएं लेते रहना चाहिए, ताकि ये लक्षण वापस न लौटें। इसीलिए ऐसे रोगियों को उपचार, दवा, परामर्श के अलावा प्यार और परिवार की ज्यादा जरूरत होती है।

कोई मैन गेट की सुरक्षा तो अन्य व्यवस्थाएं देखती हैं : ये सभी महिलाएं जब अपना घर आश्रम में आईं तो मानसिक रूप से काफी बीमार थीं। अपने-पराये को भी नहीं पहचान पाती थी। लेकिन, आश्रम में इलाज से अब ये स्वस्थ हैं और वहां की व्यवस्थाओं को ठीक से संभालती हैं। यहां रहने वाली 1454 से ज्यादा महिलाओं की सुरक्षा, भोजन, दवा और अन्य जरूरी कार्यों में ये मदद करती हैं। कई तो 8-8 घंटे की ड्यूटी भी देती हैं। जैसे कि कुसुम जैन मैन गेट की सुरक्षा देखती है। सुनीता भोजन बनवाने, कामिनी सेनेटरी पेड, संतोष और संगीता भोजन और अनीता सफाई एवं अन्य व्यवस्थाएं भी देखती है।